*Tämä artikkeli käsittelee alennusmyyntipäivää. Black Friday on myös hip hop -artisti Lil’ Kimin mixtape-äänite.*
**Black Friday** (suom. *musta perjantai*) on kiitospäivän jälkeinen päivä eli marraskuun neljännen torstain jälkeinen perjantai, ja sitä pidetään Yhdysvalloissa kauppojen joulusesongin avauspäivänä. Black Friday on siellä kaupoille vuoden suurin yksittäinen ostospäivä, ja ne myyvät erilaisia tuotteita alennettuun hintaan. Kaupat avaavat ovensa normaalia aikaisemmin, yleensä viideltä tai kuudelta, ja ne pysyvät avoinna jopa iltayhteentoista asti. Vuosittain amerikkalaiset kuluttavat päivän aikana kymmeniä miljardeja dollareita.

Nimitys "Black Friday" juontaa juurensa Philadelphiaan 1950- tai 1960-luvulle. Tuolloin kiitospäivän jälkeistä päivää alettiin kutsua mustaksi johtuen vilkkaasta liikenteestä, joka työllisti poliisia. Myöhemmin termi levisi ympäri Yhdysvaltoja, ja sen merkitys yhdistettiin kirjanpidossa käytettäviin väreihin. Alkuvuosi on useille kaupoille vielä tappiollista eli tilinauhoissa punaista, mutta Black Fridaysta eteenpäin tehdään voittoa – eli mustalla kirjattavaa tulosta.

Black Friday on siirtynyt Yhdysvalloissa entistä enemmän verkkokauppoihin. Alennuspäivänä tehtyjen verkko-ostosten arvo ylitti ensimmäistä kertaa miljardin dollarin rajan vuonna 2012. Suurin osa tarjouksista koskee kulutuselektroniikkaa, kuten televisioita ja matkapuhelimia.

Black Friday Suomessa
---------------------

Yksi ensimmäisiä Black Friday -alennuskampanjaan Suomessa ryhtyneitä oli Apple, jonka Apple Store -verkkokaupassa vuosittaiset Black Friday -tarjoukset tulivat ensimmäistä kertaa Suomessa tarjolle vuonna 2007. *lähde?*

Ralliautoilija Marcus Grönholmin toi Black Friday -kampanjan omistamaansa, Inkoossa toimivaan kauppakeskus Strandiin vuonna 2011. Hän rekisteröi Patentti- ja rekisterihallituksessa Black Friday -nimen MG Properties -perheyhtiölleen vuonna 2012.

Black Friday rantautui vähitellen koko Suomeen ja teki läpimurtonsa 2010-luvun puolivälissä. Joissakin kaupoissa alennuspäivä on venynyt koko viikon mittaiseksi tapahtumaksi. Yhä useammat liikkeet Suomessa viettävät myös Cyber Mondayta (kybermaanantaita), joka on Yhdysvalloissa kiitospäivän jälkeinen maanantai. Se on Black Fridayn jatkoksi kehitetty alennusmyyntipäivä, joka painottuu verkkokauppaan. Vuonna 2019 tehdyn erään tutkimuksen mukaan lähes kaikki suomalaiset (95,3 %) tietävät mikä Black Friday on, ja suurin osa kuluttajista aikoo tehdä silloin ostoksia (62,6 %).

Katso myös
----------

* Sinkkujen päivä
* Älä osta mitään -päivä

Lähteet
-------

1. ↑  Black Friday Statistics *Fundivo.com*.  2013.  Arkistoitu 4.12.2014. Viitattu 27.11.2014. (englanniksi)
2. ↑  ‘Black Friday’ Originally Meant Something Much, Much Darker *Huffington Post*.  27.11.2013. Viitattu 23.10.2016. (englanniksi)
3. ↑  Why Is Black Friday Called Black Friday? How The Day After Thanksgiving Got Its Name *International Business Times*.  26.11.2015. Viitattu 23.10.2016. (englanniksi)
4. ↑  Black Friday Billion: Kick-Off to Brick-and-Mortar Shopping Season Surges Past $1 Billion in E-Commerce Spending for the First Time *comScore.com*.  25.11.2012. Viitattu 27.11.2014. (englanniksi)
5. ↑  Marcus Grönholm ei enää taistele Black Friday -tuotemerkkinsä puolesta: "Tekivät virheen kun antoivat sen minulle" *Yle Uutiset*. Viitattu 23.11.2018.
6. ↑  Black Friday venyy jo koko viikoksi – professori: "Kiistatta tulee mieleen, onko tässä mitään järkeä" *Yle Uutiset*.  21.11.2018. Viitattu 26.11.2019.
7. ↑  Näin suomalaiset ostavat Black Fridayna: "Kyse ei välttämättä ole vain edullisista hinnoista" *Marmai.fi*.  26.11.2019. Viitattu 26.11.2019.

Aiheesta muualla
----------------

* Kuvia tai muita tiedostoja aiheesta **Black Friday** Wikimedia Commonsissa